Győri László

*Origó*

Hát ez az origó,

a kertben a kezdet.

Üde csönd, békesség

lepi be a kertet.

S váratlan, hirtelen

leszakítja leplét

a fekete rigó.

Egy verset szeretnék

vetni a papírra,

de csigával csőrében

szemem eltaszítja.

Most már őkegyelmét

muszáj egyre néznem.

Fekete uraság

tördeli a csigát,

odavan kitalált,

híres költeményem.

*Álom*

Talán egy új mű is fakadhat belőled,

 csak légy türelemmel, van még rá idő,

 serkent a kedv, már közel a nőttető,

állj ki birokra vele, itt van a szőnyeg,

a birkózók szőnyege, itt van az ellenfél,

 az új mű. Micsoda álom, micsoda

 képzelgés ábrándja, gomolyaga!

Még ha földhöz is teremt: igyekeztél.

Nem baj, ha szégyen, ha kudarc a vége,

 ha két vállra fektet, annyi baj legyen,

 de versenyre keltél ama szőnyegen,

jól esett a test forró verejtéke.